Jhesus Maria. Mynen vyllygen, vnvorkanden denst nu vnde tho allen tyden. Erssame leue mester Pauel, gude ffrunt. Yck juver leffe ssu[n]derlynges nycht vet tho sscryuen, men juven breff hebbe yck vol entffangen vnde yn den vol vorstan. Alsse gy my den sscryuen alsse ffan der tafelen, de yck mynen dener Hans mede dede, alsse den de gude her de bysscop ssyne genade heft dar vp gedynget vnde jw verdychhet mede vnde dat kapyttel. Alsse gy my den sscryuen, dat de gude her de byssop ssyne genade vnde dat kapyttel dar nycht mer vylt an keren alsse iij(c) [mark] ret gelt, sso dede my wol ret gelt bederff, ssunder vorlust ys quat en tho geue, sso ssal juuer lefte geleuen tho vetten, dat de gude her her Ake Jurgessen kofte j taffel ffan my, sse stut lx [mark] myn alse dusse; dar gaff he my ffor iiij(c) vnde x [mark], vnde entffenck sse hyr tho Holm, dat [ys] vns vngelyck alsse gy my beden; men yck ssys vol tho ffreden, yck geuet juer verdychet yn de hant; vat gy dar yne don, dat ssal my altyt vol beleuen, vnde danke juuer verdychhet vor alle got; vnde yck hebbet mynen dener Hans gesscreuen, dat gy de ffulmacht [hebben?]. Ys myne ffruntlyke bede, dat de knecht myt dusser sschuten mach vedder vme komen. Ys ssake, dat de guden heren der taffelen nycht vyllen hebben, dat he sse vedder hyr bringet ofte na Reuel ssent, dat he ssy(n)ck na mynen sscryuen rychte vnde kome myt dusser sschute vedder tho Rige. Gerne ssege yck, dat gy sse beholden, men ffor dat gelt kan yck en nycht geuen; men vat gy don, dar ssy yck vol yntho ffreden, vnde de knecht vert jw vol alle besschet ssegen. Hyr mede ffele guder nacht. Gesscreuen myt der hast dess ssundages vor Mychely jnt jar xiiij etc. Jtem leue mester Pauel. Yck ssende jw j ffateken kappers; lat jw nych[t] vor ssmaden ffruntlyken. Hermen Yssechel. Adress: Den verdygen heren mester Pauel, erkedeken tho Abo, ssal dyse breff gesscreuen.